Chaos toe skare Mugabe se lyk wil sien | Netwerk24
Verskeie mense is in 'n stormloop in Zimbabwe beseer toe inwoners geskarrel het om die lyk van die voormalige president, Robert Mugabe, te sien.
Mugabe sal op 'n private seremonie begrawe word op 'n plek wat nog nie bekend gemaak is nie, het sy familie Donderdag aan Reuters gesê.
Die toneel by die Rufaro-stadion in Harare, Zimbabwe, toe die skare Donderdag genooi is om die ontslape oudpres. Robert Mugabe se lyk te besigtig.Foto: Twitter
Mugabe, wat Zimbabwe 37 jaar lank regeer het totdat hy in November 2017 deur sy eie weermag verdryf is, is ses dae gelede op die ouderdom van 95 in 'n hospitaal in Singapoer dood.
Sy lyk het Woensdag vanuit Singapoer in Zimbabwe aangekom en het Donderdag in staatsie gelê.
SADC News het getwiet talle mense is beseer toe hulle aan Mugabe wou hulde bring.
Ambulance takes away injured during the stampede#RIPRobertMugabe pic.twitter.com/7JD5LyugAZ
Mugabe se lyk het Donderdagmiddag by die Rufaro-stadion in Harare aangekom.
The South African berig terwyl die lyk by die stadion aangekom het, het duisende Zimbabwiërs buite die hekke gewag om in te kom.
Dinge het egter vinnig handuit geruk toe talle inwoners die hekke oopgestoot en 'n stormloop veroorsaak het.
Die onlustepolisie kon toe die gebied afsper en die chaos keer.
Die lyk van die voormalige president sal tot sy begrafnis besigtig kan word.
Dit beteken Zimbabwiërs het nog vir twee dae die geleentheid om hul laaste hulde in die Rufaro-stadion aan Mugabe te bring.
'n Skare kom by die Rufaro-stadion in Harare, Zimbabwe, byeen om die lyk van die ontslape oudpres. Robert Mugabe te besigtig.Foto: Twitter